**Emma Charlotte Duerre Watson** (sündinud 15. aprillil 1990 Pariisis) on inglise näitleja, modell ja aktivist.

Ta kasvas üles Oxfordshire'is ja õppis näitlemist Stagecoachi teatrikooli Oxfordi harus. Watson sai tuntuks Hermione Grangeri kehastamisega "Harry Potteri" filmisarjas. See oli tema esimene roll kutselise näitlejana, varem oli ta üles astunud ainult koolilavastustes. Watson lõi aastatel 2001–2011 kaasa kõigis kaheksas "Harry Potteri" filmis ning teenis sellega umbes 60 miljonit USA dollarit.

"Harry Potteri" filmisarja kõrval astus Watson üles ka teistes filmides: andis hääle printsessile animafilmis "Lugu hiirest nimega Despereaux" ning mängis filmis "Balletikingad", mis põhines samanimelisel raamatul. Pärast "Harry Potterit" mängis Watson filmides "Müürililleks olemise iseärasused" ja "Bling Ring". Lisaks mängis ta iseennast filmis "Lõpp" ja peaosalise adopteeritud tütart filmis "Noa laev". 2017. aastal mängis ta Belle'i Disney' filmis "Kaunitar ja koletis".

Aastatel 2011–2014 jätkas Watson näitlemise kõrval õpinguid nii Browni ülikoolis kui Oxfordi ülikooli Worcesteri kolledžis. 2014. aastal lõpetas ta Browni ülikooli bakalaureusekraadiga inglise kirjanduses. Watson on olnud nii Burberry kui ka Lancôme'i modell. Moenõustajana on ta aidanud luua rõivakollektsiooni õiglase kaubanduse moefirmale People Tree. 2014. aastal pälvis Watson Briti Filmi- ja Telekunsti Akadeemia aasta artisti auhinna. Samal aastal nimetati ta ÜRO naiste hea tahte saadikuks. Watson aitas algatada kampaaniat HeForShe, mis kutsub mehi üles toetama soolist võrdsust.

Lapsepõlv
---------

Emma Watson on sündinud Pariisis, ta vanemad on inglise advokaadid Jacqueline Luesby ja Chris Watson. Watson elas Pariisis kuni viienda eluaastani, mil ta vanemad lahutasid abielu. Pärast lahutust kolis ta Inglismaale ja elas koos emaga Oxfordshire'is, nädalavahetused veetis ta aga isa juures Londonis. Watson on öelnud, et ta räägib endiselt veidi prantsuse keelt, aga mitte nii hästi kui varem. Kolinud ema ja vennaga Oxfordi, käis ta kuni 2003. aastani Dragoni koolis. Watson tahtis saada näitlejaks juba kuueaastaselt ning õppis laulmist, tantsimist ja näitlemist Stagecoachi teatrikooli Oxfordi harus.

Kümnendaks eluaastaks oli Watson osalenud mitmes Stagecoachi koolilavastuses, kuid enne "Harry Potteri" filmisarja puudus tal kogemus kutselise näitlejana. Pärast Dragoni kooli õppis Watson Headingtoni koolis. Filmivõtete ajal pühendas ta koos teiste kooliealistega õppimisele kuni viis tundi päevas.

Näitlejakarjäär
---------------

### 1999–2003: läbimurre

An image of hand and feet impressions in a tile of concrete.Watsoni, Radcliffe'i ja Grinti käe-, kinga- ja võlukepijäljed Hollywoodi kuulsuste alleel 2007. aastal
1999. aastal hakati otsima näitlejaid filmi "Harry Potter ja tarkade kivi", mis põhines briti kirjaniku J. K. Rowlingu samanimelisel bestselleril. Talendiotsijad leidsid Watsoni tema Oxfordi teatriõpetaja kaudu. Filmi produtsentidele meeldis ta enesekindlus ning pärast kaheksat prooviesinemist ütles produtsent David Heyman Watsonile, et ta on valitud Hermione Grangeri rolli. Rowling toetas Watsonit alates esimesest proovivõttest.

2001. aastal linastunud film "Harry Potter ja tarkade kivi" oli Emma Watsoni debüüt filmimaastikul. Film lõi nii avapäeva kui ka avanädalavahetuse piletimüügi rekordi ning oli 2001. aasta enim tulu teeninud linateos. Kriitikud kiitsid kolme peategelase head näitlemist ning Watsoni etteastet tõsteti tihti ka eraldi esile. The Daily Telegraph nimetas ta esinemist imetlusväärseks ning IGN-i väitel tõmbas ta kogu tähelepanu endale. Watson oli nomineeritud selle rolli eest viiele auhinnale, millest võitis Young Artisti auhinna noore naispeaosatäitja kategoorias.

Aasta hiljem kehastas Watson taas Hermionet sarja teises filmis "Harry Potter ja saladuste kamber". Kriitikud kiitsid peaosatäitjate mängu. Ajaleht Los Angeles Times kirjutas, et Watson ja ta kaasnäitlejad on kahe filmi vahel muutunud täiskasvanumaks, ning The Times kritiseeris režissöör Chris Columbust, et too ei andnud Watsoni kehastatud ülipopulaarsele tegelasele piisavalt ekraaniaega. Saksa ajakiri Bravo andis Watsonile tema rollisoorituse eest Otto auhinna.

### 2004–2011: jätkuv edu "Harry Potteriga" ja muud filmirollid

Watson filmi "Harry Potter ja tulepeeker" esilinastusel 2005. aasta novembris
2004. aastal linastus film "Harry Potter ja Azkabani vang". Watsonile meeldis väga, et Hermione tegelaskuju oli muutunud enesekindlamaks ja karismaatilisemaks, ning ütles, et see on suurepärane roll, mida mängida. Samal ajal kui Radcliffe'i näitlejasooritust nimetasid kriitikud puiseks, sai Watsoni etteaste kiita. The New York Times kirjutas: "Radcliffe'i ilmetut sooritust tasakaalustas õnneks Watsoni teravus. Harry võib küll uhkeldada oma võlurioskustega, kuid Hermione on ära teeninud kõige valjema aplausi, et andis ebamaagilise löögi Draco Malfoy nina pihta. Kuigi "Azkabani vang" oli piletitulu poolest kõige kasinam "Harry Potteri" sarja film, pälvis Watson selle eest kaks Otto auhinda ning ajakirja Total Film aasta lapsnäitleja auhinna.

2005. aastal linastunud film "Harry Potter ja tulepeeker" oli teetähiseks nii Watsonile kui ka kogu filmisarjale. Avanädalavahetuse müügitulu põhjal oli see kõige edukam "Harry Potteri" film ning ühtlasi edukaim film Ühendkuningriigis läbi aegade. Kriitikud kiitsid Watsoni ja filmi teiste teismeliste näitlejate küpsust. The New York Times nimetas Watsoni etteastet liigutavalt siiraks. Watsoni arvates tulenes suur osa filmi huumorist sellest, et kolme peategelase suhted olid pingelised: "Mulle meeldis see vaidlemine. Minu meelest on palju realistlikum, kui nad vaidlevad ja neil tekib probleeme." Watson oli osatäitmise eest nomineeritud kolmele auhinnale, mille hulgast võitis pronksist Otto auhinna. 2005. aasta lõpus sai Watsonist kõigi aegade noorim inimene, kes on olnud ajakirja Teen Vogue esikaanel.

Watson filmi "Harry Potter ja segavereline prints" esilinastusel 2009. aasta juulis
Sarja viies film "Harry Potter ja Fööniksi ordu" linastus 2007. aastal. Film teenis avanädalavahetusega üle maailma 332, 7 miljonit USA dollarit müügitulu ehk rohkem kui ükski teine film läbi ajaloo. Watson võitis National Movie auhinna parima naisnäitleja kategoorias. Kuna "Harry Potteri" sari kogus üha rohkem tuntust, sai Watson 2007. aasta juulis koos kaasnäitlejate Daniel Radcliffe'i ja Rupert Grintiga võimaluse jätta oma käe-, jala- ja võlukepijäljed Hollywoodi kuulsuste alleele Graumani hiina teatri ette.

2007. aasta juuliks oli Watson teeninud "Harry Potteri" filmisarjaga üle 10 miljoni naela ning ta ütles, et ei pea enam kunagi raha pärast tööd tegema. 2009. aasta märtsis oli ta ajakirja Forbes kõige väärtuslikumate noorte staaride nimekirjas kuuendal kohal. 2010. aasta veebruaris oli Watson Hollywoodi enim teeniv naisnäitleja, tema 2009. aasta sissetulek oli hinnanguliselt 19 miljonit naela.

Kuigi film "Harry Potter ja Fööniksi ordu" oli olnud edukas, ei olnud Watson, Radcliffe ja Grint kindlad, kas tahavad peategelasi kehastada ka sarja viimases kahes filmis. Radcliffe nõustus ning sõlmis lepingu 2007. aasta märtsi alguses, kuid Watson kõhkles ikka veel. Ta selgitas, et see on väga oluline otsus, kuna peaks pühenduma sellele tegelaskujule veel neli aastat. Lõpuks jõudis Watson arusaamisele, et ta ei suudaks kunagi Hermione rollist loobuda, ning sõlmis filmilepingu 2007. aasta märtsi lõpus.

Watson koos Daniel Radcliffe'i (vasakul) ja Rupert Grintiga filmi "Harry Potter ja surma vägised: osa 2" Londoni esilinastusel 2011. aasta juulis
Watsoni esimene näitlejaroll väljaspool "Harry Potteri" sarja oli BBC filmis "Balletikingad", mis on tehtud Noel Streatfeildi samanimelise raamatu põhjal. Filmi režissöör Sandra Goldbacher ütles, et Watson sobib ideaalselt kehastama filmi peategelast, näitlejahakatist Pauline Fossilit: "Tal on sügav ja õrn aura, mis tekitab tahtmise teda kogu aeg jälgida." "Balletikingad" esilinastus Ühendkuningriigis 2007. aasta teisel jõulupühal, seda vaatas telerist 5,7 miljonit inimest. Kriitikutel olid filmi suhtes vastakad arvamused. 

Watson andis hääle printsess Herneterale animafilmis "Lugu hiirest nimega Despereaux". Selles lastekomöödias tegid kaasa ka Matthew Broderick ja "Harry Potteri" kaasnäitleja Robbie Coltrane (Rubeus Hagrid). "Lugu hiirest nimega Despereaux" linastus 2008. aasta detsembris ning teenis üle maailma 87 miljonit USA dollarit.

"Harry Potteri" sarja kuues film "Harry Potter ja segavereline prints" esilinastus 2009. aasta juulis, kaheksa kuud hiljem, kui esialgu plaanitud. Peaosatäitjad olid selleks ajaks hilises teismeeas ning kriitikud hakkasid neid üha rohkem hindama võrdväärselt teiste tuntud kaasnäitlejatega. Los Angeles Timesi sõnul näitasid peaosatäitjate etteasted väga hästi kaasaegset Ühendkuningriigi näitlemisoskust. The Washington Posti arvates tegi Watson oma senise karjääri kõige võluvama etteaste ning The Daily Telegraph kirjutas, et peaosatäitjad tunduvad olevat värsked ja vabad, et anda sarja allesjäänud filmides endast parim. Watson ütles 2008. aasta detsembris, et ta soovib pärast "Harry Potteri" sarja filmivõtete lõppu minna ülikooli õppima.

"Harry Potteri" sarja viimast osa "Harry Potter ja surma vägised" filmiti 2009. aasta veebruarist 2010. aasta juunini. Nii rahalistel põhjustel kui ka stsenaariumi eripära tõttu linastus samanimelise raamatu põhjal tehtud film kahes osas. Filmi "Harry Potter ja surma vägised" esimene osa linastus 2010. aasta novembris ja teine osa 2011. aasta juulis.

Watson tutvus Burberry 2010. aasta kevadsuvise reklaamikampaania ajal One Night Only esilaulja George Craigiga ning astus hiljem üles bändi muusikavideos. Laulu "Say You Don't Want It" videot näidati esimest korda kanalil Channel 4 2010. aasta juunis ja see avaldati sama aasta augustis. Oma esimese filmirolli pärast "Harry Potteri" sarja tegi Watson 2011. aastal linastunud filmis "Minu nädal Marilyniga", kus ta mängis kostüümikunstniku assistenti Lucyt.

### Alates 2012

Watson Tribeca filmifestivalil 2012. aastal
2010. aasta mais kirjutati, et Watsonile soovitakse anda peaosa filmis "Müürililleks olemise iseärasused", mis valmib samanimelise raamatu põhjal. Filmivõtted algasid 2011. aasta suvel ning film linastus 2012. aasta septembris.

2013. aastal linastus film "Bling Ring", kus Watson mängis Nickit. Film põhineb tegelikel sündmustel: Watsoni roll tugineb televisioonikuulsusele Alexis Neiersile, kes röövis koos veel kuue teismelisega kuulsate inimeste kodusid. Kuigi kriitikud ei võtnud filmi eriti soojalt vastu, siis Watsoni etteastet enamasti kiideti. 2013. aastal linastus ka maailmalõpu komöödia "Lõpp", kus Watson mängis koos teiste kuulsate näitlejatega liialdatud versiooni iseendast. Ta ütles, et ei suutnud ära öelda võimalusest astuda esimest korda üles komöödiafilmis ja töötada koos tolle hetke parimate koomikutega.

2012. aasta juunis kinnitati, et Watson hakkab mängima Ilat Darren Aronofsky filmis "Noa laev". Filmivõtted algasid järgmisel kuul ja film linastus 2014. aasta märtsis. 2013. aasta märtsis kirjutati, et Watsonit tahetakse võtta mängima peaosa Disney' uusversiooni filmist "Tuhkatriinu". Watson keeldus pakutud rollist, kuna ta ei suutnud Tuhkatriinu tegelaskujuga samastuda.

2013. aasta oktoobris valis Briti ajakiri GQ Watsoni aasta naiseks. Samal kuul hääletas üle 50 000 filmifänni Watsoni tolle aasta kõige seksimakas filminäitlejaks, meeste kategoorias võitis samuti briti näitleja, Benedict Cumberbatch.

2014. aasta oktoobris sai Watson Britannia auhinna briti aasta näitleja kategoorias. Ta pühendas auhinna oma hamstrile Millie'le, kes suri filmi "Harry Potter ja tarkade kivi" võtete ajal. 2015. aastal linastus kaks filmi, milles astus üles ka Watson: "Koloonia", kus ta näitles koos Daniel Brühli ja Michael Nyqvistiga, ning "Regressioon", kus mängisid ka Ethan Hawke ja "Harry Potteri" kaasnäitleja David Thewlis. Kummalegi filmile ei andnud kriitikud head hinnangut.

2017. aastal linastus Disney' uusversioon filmist "Kaunitar ja koletis", kus Watson mängis Belle'i. Koletise rollis astus üles Dan Stevens. Selles filmis laulis Watson esimest korda, mis tekitas tema sõnul suurt hirmu. Watson teenis selle osatäitmisega hinnanguliselt 15 miljonit USA dollarit. 2015. aastal sõlmis ta lepingu näitlemaks koos Tom Hanksiga filmis "Ring", mis valmis David Eggersi samanimelise romaani põhjal. Watson mängis noore tehniku Mae Hollandi rolli, film linastus 2017. aasta aprillis.

2016. aasta veebruaris teatas Watson, et teeb näitlemises aastase pausi. Ta plaanib seda aega kasutada isiklikuks arenguks ning naisõiguste teemadega tegelemiseks.

Modellindus ja mood
-------------------

Watson tegi esimese fotoseansi 2005. aastal ajakirjale Teen Vogue ning oli kõigi aegade noorim kuulsus, kes on pääsenud selle ajakirja esikaanele. 2009. aasta juunis kinnitas Watson, et on Burberry sama aasta sügistalvise kollektsiooni reklaamnägu. Watson võttis osa ka Burberry 2010. aasta kevadsuvise kollektsiooni müügikampaaniast koos oma venna Alexi, muusikute George Craigi ja Matt Gilmouri ning modelli Max Hurdiga. 2011. aasta veebruaris andis Vivienne Westwood Watsonile üle Briti ajakirja Elle stiiliikooni auhinna. 2011. aasta märtsis teatas Watson, et ta on valitud Lancôme'i reklaamnäoks.

Watson teatas 2009. aasta septembris, et teeb koostööd õiglase kaubanduse moebrändiga People Tree. Ta aitas ettevõttel luua kevadrõivaste kollektsiooni, mis tehti avalikuks 2010. aasta veebruaris; rõivaste stiil oli saanud inspiratsiooni nii Lõuna-Prantsusmaalt kui ka Londonist. The Timesi sõnul oli rõivakollektsioon väga nutikas ning sellest kirjutasid põhjalikult ajakirjad Teen Vogue, Cosmpolitan ja People. Watson tegi koostööd People Treega tasuta. Ta sõnas, et mood on suurepärane viis inimesi võimestada ja anda neile oskusi: selle asemel, et anda raha heategevuseks, saab aidata inimesi sellega, kui osta nende tehtud rõivaid ja toetada seda, mille üle nad on uhked. Watsoni arvates on temasugused noored üha teadlikumad kiirmoega seotud humanitaarprobleemidest ning nad soovivad teha häid valikuid, kuid selleks ei ole palju võimalusi. Watson aitas People Treel luua ka 2010. aasta sügistalvist kollektsiooni.

2014. aastal sai Watson Briti moeauhinna parima briti stiili kategoorias.

Haridus
-------

Watson Cannes'i filmifestivalil 2013. aastal
Pärast keskkooli lõpetamist ei läinud Watson kohe edasi ülikooli, kuna oli vaja olla filmi "Harry Potter ja surma vägised" võtetel. Aasta hiljem astus ta Browni Ülikooli. 2011. aasta märtsis teatas ta, et lükkab õpingud ühe-kahe semestri jagu edasi, kuid kuulas 2011/2012. õppeaastal külalisüliõpilasena loenguid Worcesteri Ülikoolis Oxfordis.

Watson on Ellen DeGeneresile öelnud, et õpingud venisid neljalt aastalt viiele tema näitlejatöö tõttu. Watson lõpetas Browni Ülikooli 2014. aasta mais. 2013. aastal oli ta saanud jooga ja meditatsiooni õpetaja tunnistuse. Tunnistuse saamiseks osales ta muu hulgas Kanadas nädalasel meditatsioonikursusel, mille osalised ei tohtinud omavahel rääkida, vaid pidid leidma viisi iseendale keskendumiseks. Watson ütles Austraalia ajakirjale Elle, et ebakindel tulevik tähendab seda, et peab leidma turva- ja kodutunde iseenda sees, sest füüsilisele kohale ei saa olla kunagi kindel.

Isiklikku
---------

Filmi "Noa laev" võtete ajal väitis Watson, et on usutunnistuselt spirituaalne universalist.

Võitlus naiste õiguste eest
---------------------------

Watson on rõhutanud tüdrukute hariduse olulisust ning külastanud selle toetuseks Bangladeshi ja Sambiat. 2014. aasta juulis nimetati ta ÜRO Naiste hea tahte saadikuks. Sama aasta septembris pidas Watson kõne ÜRO peakontoris New Yorgis, et algatada ÜRO Naiste kampaania HeForShe, mis kutsub üles mehi toetama soolist võrdsust. Oma kõnes ütles ta, et hakkas sool põhinevates eeldustes kahtlema 8-aastaselt, kui teda peeti kamandajaks, aga poisse mitte, ning 14-aastaselt, kui osa meediast hakkas teda seksualiseerima. Watson nimetas feminismi uskumuseks, et meestel ja naistel peaks olema võrdsed õigused ja võimalused, ning sõnas, et meeste vihkamine peab lõppema. Watson rääkis hiljem, et sai 12 tundi enne kõne pidamist ähvardusi. See tekitas temas viha, kuid ta väitis, et kui ähvarduste eesmärk oli teda takistada seda tööd tegemast, siis oli nende tegelik mõju vastupidine. 2015. aastal ütles Malala Yousafzai Watsonile, et pärast tolle kõne kuulamist otsustas ta nimetada end feministiks.

2014. aasta septembris külastas Watson ÜRO Naiste hea tahte saadikuna Uruguayd, kus ta rõhutas oma kõnes, et naistel on vaja osaleda poliitikas. Sama aasta detsembris nimetas mittetulundusorganisatsioon Ms. Foundation for Women Watsoni aasta feministist kuulsuseks. 2015. aasta jaanuaris pidas Watson kõne soolisest võrdõiguslikkusest Maailma Majandusfoorumi talvekoosolekul.

Watson sai 2015. aastal veebiportaali AskMen silmapaistvate naiste edetabelis esikoha, kuna julges võtta ette naiste õiguste probleemid. Vahetult pärast Watsoni 25. sünnipäeva avaldas ajakiri TIME 100 maailma kõige mõjukama inimese nimekirja, kus oli esimest korda ka Watson, 26. kohal. Endine New York Timesi toimetaja Jill Abramson tõi esile Watsoni südikat ja tarka vaadet feminismile ning nimetas tema püüdlusi meeste kaasamisel värskendavaks.

2016. aasta jaanuaris lõi Watson feministliku Goodreadsi raamatuklubi "Our Shared Shelf". Klubi eesmärk on jagada feministlikke ideesid ja julgustada sel teemal mõtteid vahetama. Igal kuul valitakse uus raamat, mille üle arutletakse kuu viimasel nädalal. Esimese raamatuna valiti Gloria Steinemi "My Life on the Road".

2017. aasta märtsis süüdistati Watsonit silmakirjalikkuses, kuna ajakirjas Vanity Fair avaldati temast foto, millel on Watsoni rinnad osaliselt paljad. Watson oli kriitikast segaduses ja ütles, et feminism ei ole piits, millega teisi naisi peksta, vaid see tähendab vabadust, vabanemist ja võrdsust. Ta lisas, et ta rinnad ei ole selle kõigega mitte kuidagi seotud.

Filmograafia
------------

| Aasta | Pealkiri | Tegelase nimi |
| --- | --- | --- |
| 2001 | "Harry Potter ja tarkade kivi" | Hermione Granger |
| 2002 | "Harry Potter ja saladuste kamber" |
| 2004 | "Harry Potter ja Azkabani vang" |
| 2005 | "Harry Potter ja tulepeeker" |
| 2007 | "Harry Potter ja Fööniksi ordu" |
| 2007 | "Balletikingad" | Pauline Fossil |
| 2008 | "Lugu hiirest nimega Despereaux" | Printsess Herneteral |
| 2009 | "Harry Potter ja segavereline prints" | Hermione Granger |
| 2010 | "Harry Potter ja surma vägised: osa 1" |
| 2011 | "Harry Potter ja surma vägised: osa 2" |
| 2011 | "Minu nädal Marilyniga" | Lucy |
| 2012 | "Müürililleks olemise iseärasused" | Sam |
| 2013 | "Lõpp" | iseendana |
| 2013 | "Bling Ring" | Nicki Moore |
| 2014 | "Noa laev" | Ila |
| 2015 | "Koloonia" | Lena |
| 2015 | "Regressioon" | Angela Gray |
| 2017 | "Kaunitar ja koletis" | Belle |
| 2017 | "Ring" | Mae Holland |
| 2019 | "Väikesed naised" | Margaret (Meg) March |

Viited
------

1. 1 2  Walker, Tim (29. september 2012). "Emma Watson: Is there Life After Hermione?". *The Independent*. Vaadatud 12. jaanuaril 2008.
2. ↑  "Daniel Radcliffe, Rupert Grint and Emma Watson to Reprise Roles in the Final Two Instalments of Warner Bros. Pictures' *Harry Potter* Film Franchise". Warner Bros. 23. märts 2007. Originaali arhiivikoopia seisuga 5. august 2012. Vaadatud 23. märtsil 2007.
3. 1 2  Sager, Rebekah (21. märts 2017). "*Beauty and the Beast* breaks records: Is Emma Watson now Hollywood's most sought after actress?". *The Hollywood Reporter*. Vaadatud 3. aprillil 2017.
4. 1 2  Puig, Claudia (11. juuni 2013). "This Is the End—and It's Hilarious". *USA Today*. Vaadatud 18. novembril 2014.
5. 1 2  "Emma Watson Gets Biblical With Darren Aronofsky's 'Noah'". indiewire.com. 7. juuni 2012. Originaali arhiivikoopia seisuga 16. juuni 2012. Vaadatud 24. juulil 2012.
6. 1 2  "Emma Watson Graduates from Brown University". *The Telegraph* (UK). 25. mai 2014. Vaadatud 25. mail 2014.
7. 1 2  "Go Behind the Scenes with Emma Watson On the Burberry Shoot". Vogue News. Juuni 2009. Vaadatud 22. juunil 2014.
8. 1 2  Oliver, Dana (14. märts 2011). "Emma Watson Named New Face of Lancome". *Huffington Post*. Vaadatud 2. septembril 2011.
9. 1 2 3  Holmes, Rachael (17. september 2009). "Emma Watson launches ethical fashion range with People Tree". *The Guardian*. UK. Vaadatud 17. aprillil 2010.
10. 1 2  King, Susan (31. oktoober 2014). "At BAFTA Event, Emma Watson Dedicates Award to Her Long Dead Hamster". *Los Angeles Times*. Vaadatud 31. oktoobril 2014.
11. 1 2  "Emma Watson named UN Women Goodwill Ambassador". The Independent. 8. juuli 2014.
12. 1 2 3 4  "Life & Emma". Originaali arhiivikoopia seisuga 21. aprill 2010. Vaadatud 16. aprillil 2010.
13. ↑  "Warner Bros. Official site". *Adobe Flash*. harrypotter.warnerbros.co.uk. Vaadatud 28. märtsil 2006(kliki näitleja pildil, kliki "Actor Bio")`{{cite web}}`: CS1 hooldus: postscript (link)
14. ↑  Barlow, Helen. "A life after Harry Potter". *The Sydney Morning Herald*. Vaadatud 16. märtsil 2006.
15. ↑  Self, Will (17. august 2012). "Emma Watson, The Graduate". *The New York Times*.
16. ↑  "Q&A with Emma Watson – The Hour Publishing Company: Entertainment News". Thehour.com. 18. detsember 2008. Originaali arhiivikoopia seisuga 3. september 2014. Vaadatud 26. veebruaril 2014.
17. 1 2  Watson, Emma. "Emma". Emma Watsoni ametlik veebileht. Originaali arhiivikoopia seisuga 2. august 2007. Vaadatud 3. augustil 2007.
18. ↑  Reece, Damian (4. november 2001). "Harry Potter drama school to float". *The Daily Telegraph*. UK. Vaadatud 8. märtsil 2010.
19. ↑  Watson, Emma. "Emma & Screen". Official Website. Originaali arhiivikoopia seisuga 7. mai 2010. Vaadatud 16. aprillil 2010.
20. ↑  Muir, Kate (15. mai 2004). "Cast Interviews". *The Times*. UK. Vaadatud 12. jaanuaril 2008.
21. ↑  "Harry Potter magically shatters records". Hollywood.com. 18. november 2001. Vaadatud 21. septembril 2007.
22. ↑  "2001 Worldwide Grosses". Box Office Mojo. Vaadatud 29. mail 2007.
23. ↑  Hiscock, John (4. november 2007). "Magic is the only word for it". *The Daily Telegraph*. UK. Vaadatud 23. septembril 2007.
24. ↑  Linder, Brian (17. november 2001). "Review of *Harry Potter and the Sorcerer's Stone*". *IGN*. Vaadatud 23. septembril 2007.
25. ↑  "2002 nominations and winners". Young Artist's Awards. Vaadatud 13. septembril 2007.
26. ↑  Kenneth Turan (15. november 2002). "Harry Potter and the Chamber of Secrets". *Los Angeles Times*. Originaali arhiivikoopia seisuga 28. detsember 2005. Vaadatud 22. septembril 2007.
27. ↑  Ellen, Barbara (14. november 2002). "Film of the week". *The Times*. UK. Vaadatud 23. septembril 2007.
28. ↑  "Bravo Otto – Sieger 2003". *Ajakiri Bravo* (saksa). Vaadatud 22. septembril 2007.
29. ↑  Trout, Jonathon (1. juuni 2004). "Daniel Radcliffe, Rupert Grint, Emma Watson". BBC. Vaadatud 3. augustil 2007.
30. ↑  A. O. Scott (3. juuni 2004). "Harry Potter and the Prisoner of Azkaban: Film review". *The New York Times*. Originaali arhiivikoopia seisuga 18. veebruar 2012. Vaadatud 23. septembril 2007.
31. ↑  "Dan Wins Another Otto Award". DanRadcliffe.com. Originaali arhiivikoopia seisuga 11. oktoober 2007. Vaadatud 13. septembril 2007.
32. ↑  "Bravo Otto Awards 2005" (saksa). Presseportal.com. Originaali arhiivikoopia seisuga 11. oktoober 2007. Vaadatud 13. septembril 2007.
33. ↑  Dargis, Manohla (17. november 2005). "The Young Wizard puts away childish things". *The New York Times*. Vaadatud 24. septembril 2007.[*alaline kõdulink*]
34. ↑  "Daniel Radcliffe, Emma Watson and Rupert Grint". IGN. 15. november 2005. Vaadatud 3. augustil 2007.
35. ↑  "Goblet of Fire awards". Broadcast Film Critics Association. Originaali arhiivikoopia seisuga 29. detsember 2007. Vaadatud 13. septembril 2007.
36. ↑  Carroll, Larry (24. aprill 2006). "Alba, Carell, 'Crashers,' 'Virgin' Big Nominees For MTV Movie Awards". MTV. Vaadatud 22. septembril 2007.
37. ↑  Horn, Steven (26. juuni 2007). "Interview with Emma Watson". IGN. Vaadatud 30. septembril 2007.
38. ↑  "All Time worldwide opening records". Box Office Mojo. Vaadatud 25. septembril 2007.
39. ↑  Pryor, Fiona (28. september 2007). "Potter wins film awards hat-trick". BBC News. Vaadatud 29. septembril 2007.
40. ↑  Howell, Peter (11. jaanuar 2008). "Stardom fades, but cement lives on". *Toronto Star*. Vaadatud 22. jaanuaril 2008.
41. ↑  Peck, Sally (10. juuli 2007). "Harry Potter's Sidekick 'Rich Enough To Retire'". *The Telegraph*. London. Vaadatud 25. veebruaril 2014.
42. ↑  Burman, John (10. märts 2009). "In Pictures: Hollywood's Most Valuable Young Stars". *Forbes*. Vaadatud 18. aprillil 2009.
43. ↑  "Harry Potter star Emma Watson is top-earning actress". BBC News. 5. veebruar 2010. Vaadatud 5. veebruaril 2010.
44. 1 2  "Harry Potter Will Be Played By Daniel Radcliffe in Final Two Flicks". MTV. 2. märts 2007. Vaadatud 18. aprillil 2009.
45. ↑  "Will Harry Potter lose one of its stars?". *Newsweek*. 2. oktoober 2006. Originaali arhiivikoopia seisuga 5. oktoober 2006. Vaadatud 25. septembril 2007.
46. ↑  "Hermione is back". news.com.au. 25. märts 2007. Originaali arhiivikoopia seisuga 30. mai 2012. Vaadatud 12. aprillil 2009.
47. ↑  Edidin, Peter (24. märts 2007). "Gang's all here". *The New York Times*. Vaadatud 12. aprillil 2009.
48. ↑  Warman, Matt (21. detsember 2007). "Dancing towards their dreams". *The Daily Telegraph*. UK. Vaadatud 12. jaanuaril 2008.
49. ↑  Pielou, Adriaane (26. detsember 2007). "*Ballet Shoes* saw me through". *The Daily Telegraph*. UK. Vaadatud 1. jaanuaril 2008.
50. ↑  "A Christmas treat for all the family". BBC. Originaali arhiivikoopia seisuga 30. november 2007. Vaadatud 1. jaanuaril 2008.
51. ↑  "BBC One Transmission Details, weeks 52/1". BBC. Originaali arhiivikoopia seisuga 9. detsember 2007. Vaadatud 1. jaanuaril 2008.
52. ↑  Tryhorn, Chris (27. detsember 2007). "Viewers sold on Old Curiosity Shop". *The Guardian*. UK. Vaadatud 1. jaanuaril 2008.
53. ↑  Teeman, Tim (27. detsember 2007). "Last Night's TV". *The Times*. UK. Vaadatud 1. jaanuaril 2008.
54. ↑  Watson, Emma. "Filmography". Official website. Originaali arhiivikoopia seisuga 10. mai 2010. Vaadatud 16. aprillil 2010.
55. ↑  "The Tale of Despereaux". Box Office Mojo. Vaadatud 16. aprillil 2010.
56. ↑  "Harry Potter and the Half-Blood Prince Global Release Dates". Warner Bros. Pictures. Vaadatud 14. augustil 2010.
57. ↑  "Potter film release date delayed". BBC News. 15. august 2008. Vaadatud 28. juulil 2009.
58. ↑  Turan, Kenneth (14. juuli 2009). "Review: 'Harry Potter and the Half-Blood Prince'". *Los Angeles Times*. Vaadatud 28. juulil 2009.
59. ↑  Kois, Dan (14. juuli 2009). "Critic Review for Harry Potter and the Half-Blood Prince". *The Washington Post*. Vaadatud 28. juulil 2009.
60. ↑  Sandhu, Sukhdev (16. juuli 2009). "Harry Potter and the Half-Blood Prince, review". *The Daily Telegraph*. UK.
61. ↑  Long, Camilla (7. detsember 2008). "What next in life for Emma Watson". *The Times*. UK. Vaadatud 10. detsembril 2008.
62. ↑  Watson, Emma (17. veebruar 2009). "Filming begins". Emma Watson's official website news. Originaali arhiivikoopia seisuga 14. aprill 2009. Vaadatud 12. aprillil 2009.
63. ↑  Schwartz, Alison (14. juuni 2010). "Daniel Radcliffe Calls Wrapping Up Harry Potter Devastating". *People*. Originaali arhiivikoopia seisuga 8. veebruar 2011. Vaadatud 9. veebruaril 2011.
64. ↑  Jack Malvern (14. märts 2008). "Longer spell at box office for Harry Potter". *The Times*. UK.
65. 1 2  Olly Richards (14. märts 2008). "Potter Producer Talks Deathly Hallows". *Empire*. Vaadatud 14. märtsil 2008.
66. ↑  "Say You Don't Want It". Originaali arhiivikoopia seisuga 18. august 2010.
67. ↑  "Emma in My Week With Marilyn". emma-watson.net. 8. oktoober 2010. Vaadatud 3. novembril 2010.
68. ↑  "Emma Watson Joins My Week with Marilyn". movieweb.net. 24. september 2010. Originaali arhiivikoopia seisuga 29. september 2010. Vaadatud 23. detsembril 2010.
69. ↑  McNary, Dave (19. mai 2010). "Watson, Lerman in talks for 'Perks'". *Variety*. Vaadatud 16. juulil 2010.
70. ↑  Watson, Emma (10. veebruar 2011). "Twitter". Twitter. Vaadatud 10. veebruaril 2011.
71. ↑  *Inside Look:* This Is the End *with Seth Rogen and Emma Watson*. *YouTube (Movieline official)*. 11. juuni 2013. Vaadatud 18. novembril 2014. `{{cite AV media}}`: kursiiv/rasvane kiri pole lubatud: `|website=` (juhend)
72. ↑  Kroll, Justin (20. veebruar 2017). "Cinderella's Glass Slipper Doesn't Fit Emma Watson". *Variety*. Vaadatud 28. veebruaril 2013.
73. ↑  Graser, Marc (29. jaanuar 2015). "Cinderella's Glass Slipper Doesn't Fit Emma Watson". *Variety*. Vaadatud 12. märtsil 2013.
74. ↑  GugLiemli, Jodi (18. jaanuar 2017). "Beauty and the Beast's Emma Watson Reveals She Was Once Offered the Part of Cinderella for 2015 Live-Action Film". *People*. Vaadatud 20. veebruaril 2017.
75. ↑  "Woman of the Year: Emma Watson". 15. oktoober 2013.
76. ↑  "Emma Watson and Cumberbatch Top 'Sexiest' Stars List". BBC. 2. november 2013. Vaadatud 18. novembril 2014.
77. ↑  "Emma Watson starring with Ethan Hawke for New Thriller Movie". Originaali arhiivikoopia seisuga 6. veebruar 2014. Vaadatud 20. aprillil 2017.
78. ↑  Earp, Catherine (5. veebruar 2014). "Emma Watson joins Ethan Hawke film Regression". *digitalspy.co.uk*. Vaadatud 19. mail 2014.
79. ↑  "Colonia (2016)". *Rotten Tomatoes*. Vaadatud 5. märtsil 2017.
80. ↑  "Regression (2016)". *Rotten Tomatoes*. Vaadatud 5. märtsil 2017.
81. ↑  Kit, Borys (4. märts 2015). "Disney's *Beauty and the Beast* Casting Dan Stevens as the Beast". The Hollywood Reporter. Vaadatud 5. märtsil 2015.
82. ↑  Furness, Hannah (12. märts 2015). "Emma Watson: Singing for *Beauty and the Beast* is terrifying". Telegraph Media Group. Vaadatud 13. märtsil 2015.
83. ↑  "Emma Watson to star in *The Circle* opposite Tom Hanks". *Entertainment Weekly's EW.com*.
84. ↑  Hooks, Bell (18. veebruar 2016). "In Conversation with Bell Hooks and Emma Watson". *PAPER*. Vaadatud 21. veebruaril 2016.
85. ↑  Craik, Laura (9. juuni 2009). "Harry Potter star Emma Watson charms Burberry". *London Evening Standard*. London. Originaali arhiivikoopia seisuga 12. juuni 2009. Vaadatud 28. juunil 2009.
86. ↑  Alexander, Hilary (5. jaanuar 2010). "Emma Watson is Burberry's spring/summer 2010 poster girl". *The Daily Telegraph*. UK. Vaadatud 17. aprillil 2010.
87. ↑  Foster, Alistair (15. veebruar 2011). "Elle style icon? I have no idea who you are, Emma Watson". *London Evening Standard*. Originaali arhiivikoopia seisuga 11. märts 2011. Vaadatud 29. novembril 2011.
88. 1 2  "People Tree". Official website. Originaali arhiivikoopia seisuga 25. aprill 2010. Vaadatud 17. aprillil 2010.
89. ↑  "People Tree collaborates with Emma Watson". Peopletreeyouth.co.uk. Originaali arhiivikoopia seisuga 8. veebruar 2010. Vaadatud 8. märtsil 2010.
90. 1 2  Olins, Alice (13. jaanuar 2010). "Emma Watson burnishes her ethical fashion credentials". *The Times*. UK. Vaadatud 17. aprillil 2010.
91. ↑  Milligan, Lauren (1. veebruar 2010). "Ethical Emma". *Teen Vogue*. Originaali arhiivikoopia seisuga 16. märts 2010. Vaadatud 17. aprillil 2010.
92. ↑  Alexander, Hilary (29. jaanuar 2010). "Emma Watson models her range for People Tree". *The Daily Telegraph*. UK. Vaadatud 17. aprillil 2010.
93. ↑  "News". Vaadatud 2. septembril 2010.
94. ↑  Sowray, Bibby (1. detsember 2014). "Emma Watson Wins Award for Best British Style at Fashion Awards". *Telegraph Media Group*. Vaadatud 2. detsembril 2014.
95. ↑  Tibbetts, Graham (14. august 2008). "A-levels: Harry Potter actress Emma Watson gets straight As". *The Daily Telegraph*. UK. Vaadatud 10. detsembril 2008.
96. ↑  Ford, James (14. juuli 2009). "Catching up with Emma Watson". *Paste (magazine)*. Originaali arhiivikoopia seisuga 16. juuli 2009. Vaadatud 15. juulil 2009.
97. ↑  "Message from Emma". Emma Watson Official. 7. märts 2011. Originaali arhiivikoopia seisuga 8. märts 2011. Vaadatud 15. septembril 2013.
98. ↑  "Harry Potter Star Emma Watson begins her year at Oxford University!". Oxford Royale Academy. Originaali arhiivikoopia seisuga 3. oktoober 2012. Vaadatud 8. juulil 2013.
99. ↑  Adams, Char (7. august 2015). "Emma Watson Reveals She Took a Weeklong Vow of Silence After 'Horrendous' Split from Matt Janney". *People*. Vaadatud 9. augustil 2015.
100. ↑  "Why Emma Watson Became a Certified Yoga Instructor". *ABC News*. Originaali arhiivikoopia seisuga 7. aprill 2014. Vaadatud 4. aprillil 2014.
101. ↑  "Emma Watson is a spiritual Universalist who believes in a higher power | Huffington Post". huffingtonpost.com. 24. märts 2014. Vaadatud 15. jaanuaril 2016. I already, before I did [*Noah*], had a sense that I was someone that was more spiritual, than specifically religious. I had a sense that I believed in a higher power, but that I was more of a Universalist, I see that there are these unifying tenets between so many religions.
102. ↑  "Emma Watson announces UN Women Goodwill Ambassador role". *BBC Newsbeat*. United Kingdom. 8. juuli 2014. Vaadatud 21. septembril 2014.
103. 1 2  "Emma Watson Gender Equality is Your Issue Too". *UN Women (official transcript)*. 20. september 2014. Vaadatud 25. septembril 2014. Official video
104. ↑  *Emma Watson at the HeForShe Campaign 2014 – Official UN Video*. ÜRO. 22. september 2014. Sündmuse toimumise aeg 2:52–2:57. Vaadatud 26. veebruaril 2016 – *cit. via* YouTube.
105. ↑  Robinson, Joanna (8. märts 2015). "Emma Watson On How Being Threatened for Speaking About Feminism Enraged and Motivated Her". Vanity Fair. Vaadatud 9. märtsil 2015. When they saw that the minute I stepped up and talked about women's rights I was immediately threatened. I mean within less than 12 hours I was receiving threats. ... It's funny, people were like, 'Oh she's going to be so disheartened by this.' ... I was just raging. It made me so angry that I was just like, 'This is why I have to be doing this. If they were trying to put me off, it did the opposite'.
106. ↑  "Malala tells Emma Watson she identifies as a feminist, thanks to her". *Women In the World*. 5. oktoober 2015. Originaali arhiivikoopia seisuga 7. november 2015. Vaadatud 6. oktoobril 2015 – *cit. via* *The New York Times*.
107. ↑  "In Uruguay, UN Women Goodwill Ambassador Emma Watson Urges Women's Political Participation". *UN.org*. 18. september 2014. Vaadatud 21. septembril 2014.
108. ↑  Smith, Ryan (19. detsember 2014). "Emma Watson Named Feminist Celebrity of the Year". *Daily Mail*. Vaadatud 19. detsembril 2014.
109. ↑  "Emma Watson Davos Equality Speech - Business Insider". *Business Insider*. 23. jaanuar 2015.
110. ↑  Begley, Sarah (27. märts 2015). "Emma Watson Named Most 'Outstanding Woman' In the World". *TIME*. Vaadatud 27. märtsil 2015.
111. ↑  Sherwell, Philip; Lawler, David (16. aprill 2015). "Time 100: Emma Watson makes first appearance in the world's most influential list". *The Telegraph*. Vaadatud 16. aprillil 2015.
112. 1 2  "Emma's Book Club - Our Shared Shelf". *Goodreads*. Vaadatud 7. juulil 2016.
113. ↑  "Emma Watson in Conversation with Gloria Steinem". *Goodreads*. Vaadatud 7. juulil 2016.
114. ↑  Andrews, Travis M. (6. märts 2017). "'Feminism is not a stick with which to beat other women': Emma Watson tells off critics of revealing photo". *The Washington Post*. Vaadatud 7. märtsil 2017.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Emma Watson** |

|  |  |
| --- | --- |
|  | Tsitaadid Vikitsitaatides: **Emma Watson** |

* Emma Watson Official
* EmmaWatson.net
* Emma Watson andmekogus IMDb (inglise)